‘Kapers’ vas wat glo koeriervoertuie teiken(Argieffoto: Hansie Linde) ŉ Groep vermeende gewapende rowers wat glo onder meer koeriervoertuie teiken, is agter tralies. Die polisie het Maandag inligting ontvang dat ŉ Volkswagen Polo en ŉ Nissan Almera wat glo tydens die kapings in Gauteng gebruik word, op die N3 opgemerk is. Verskeie polisie-eenhede en private veiligheidsmaatskappye is gemobiliseer en is na die hoofweg waar die verdagtes glo reeds ŉ Toyota Quantum in die Germiston-omgewing op die N3 gekaap het. “Die gekaapte voertuig, vergesel van twee voertuie, is op die N3 in Alberton naby die Heidelberg-afrit gesien,” sê A.O. Bonnie Nxumalo, polisiewoordvoerder. “Al die voertuie is voorgekeer en die bestuurder en passasier in die minibus, wat glo gyselaar gehou is, is bevry.” Altesame sewe verdagtes tussen 28 en 50 jaar oud is aangekeer. Die Polo wat gebruik is, word verbind met ŉ rooftog waar ŉ koeriervoertuig in Oktober in Mondeor beroof is. Die verdagtes word aangekla van motorkaping, die besit van vermoedelik gesteelde eiendom en ontvoering en verskyn binnekort in die Palm Ridge-landdroshof. Die ondersoek sal ook bepaal of hulle met enige ander rooftogte verbind kan word.